Derzeit is zwischn Soizburg und Freilassing oans vo de greßten Nahvakeasprojekte vo Östareich im Entstenga. De Bahnstreckn zwischn de zwoa Städt werd dreigleisig ausbaut und a baar neie Stationen auf Soizburga Stodgebiet wern eigricht. Ab Dezember 2009 soi de S-Bahn Soizburg mit zwoa S-Bahnlinien im 15 Minutntakt Freilassing no besser und schnella an Soizburg oobindn. Ois easchta Schritt is am 17. Juni 2006 de oi Stund vakeaende Linie S3 vo Schwarzach St. Veit üba Soizburg Hauptbahnhof und Freilassing noch Berchtsgoan bei am groaßn Bahnhofsfest mit Zugdaff vo am Talent-Zug feierlich eröffnet worn. Nem am örtlichen Nahvakea is Freilassing aa glei ans öffentliche Busnetz vo da Stod Soizburg oogschloßn (Soizburga Verkehrsverbund).